KIRJALLINEN KYSYMYS E-2579/01

esittäjä(t): Jules Maaten (ELDR) komissiolle

(24. syyskuuta 2001)

Aihe: Ympäristöä vahingoittavat tuet, erityisesti tieliikenteen ja energian kannalta katsoen

1. Ympäristöä vahingoittavat tuet ovat tukia, joita myönnetään tiettyä tarkoitusta varten (joka usein ei liity ympäristökysymyksiin), mutta joilla on arvaamattomia kielteisiä sivuvaikutuksia ympäristön ja sosiaalisen kudoksen kannalta. Van Beersin ja de Moorin tekemästä tutkimuksesta (Public Subsidies and Policy Failures. How Subsidies Distort the Natural Environment, Equity, and Trade, and How to Reform Them (julkiset tuet ja niitä koskevien politiikkojen epäonnistuminen. Miten tuet vääristävät luonnonympäristöä, oikeudenmukaisuutta ja kauppaa ja miten niitä on uudistettava). Edward Elgar Publishers, Cheltenham, UK, 2001) käy ilmi, että tieliikenteen alalla ympäristöä vahingoittavien tukien merkitys ja määrä on suuri. Tuilla tarkoitetaan tässä erityisesti liian alhaista polttoaineiden hintatasoa, julkisia investointeja uusien teiden ja siltojen rakentamiseksi ja korjaamiseksi, ilmaista pysäköintiä, matkakustannusten korvaamista autolla tapahtuvan kodin ja työpaikan välisen liikenteen osalta. Onko komissiolla riittävästi tietoa näistä ympäristöä vahingoittavista piilotuista?

2. Onko komissio valmis tutkimaan lähemmin tieliikenteen ympäristöä vahingoittavia piilotukia?

3. Yhtyykö komissio De Moorin ja Van Beersin käsitykseen (Het internationale klimaatcompromis, kansainvälinen ilmastokompromissi, Economisch-Statistische Berichten -aikakausijulkaisu, 29.6.2001, s. 552554 ja André de Moor: Towards a Grand Deal on Subsidies and Climate Change, kohti laajaa sopimusta tuista ja ilmastonmuutoksesta, Natural Resources Forum -aikakausijulkaisu 25 (2001), s. 167176), jonka mukaan Yhdysvaltojen kanssa käytävissä neuvotteluissa Kiotosta voitaisiin ratkaista yksi Yhdysvaltojen mainitsema ongelma (se, että sopimus ei koske kehitysmaita) ehdottamalla, että OECD-maat lopettavat kaikki ympäristöä vahingoittavat energiatukensa ja että ne sijoittavat siten vapautuneet varansa (osittain) kehitysmaille annettavaan taloudelliseen apuun ja teknologisten valmiuksien kehittämiseen kehitysmaissa auttaakseen niitä tekemään samoin, jolloin kehitysmaat voisivat vastavuoroisesti osallistua päästörajoja koskeviin kansainvälisiin sopimuksiin ja hyväksyä kansalliset tavoitteet kasvihuonekaasupäästöilleen?

4. Onko komissio valmis käynnistämään tutkimuksen EU:n sisällä saadakseen kattavan kuvan energian piilotuista?

Margot Wallströmin komission puolesta antama vastaus

(23. marraskuuta 2001)

1. Komissio on varsin tietoinen ympäristöä vahingoittavien tukien olemassaolosta muun muassa liikenteen alalla.

Sen vuoksi komissio aikoo antaa vuonna 2002 ehdotuksen puitedirektiiviksi, jossa asetetaan kaikkien liikennemuotojen infrastruktuurin hinnoittelurakenteeseen sovellettavat periaatteet. Usein nimenomaan hinnoittelurakenne eikä niinkään yleinen hintataso synnyttää ympäristöä vahingoittavia tukijärjestelmiä.

2. Tutkimuksen ja teknologisen kehittämisen viidennen puiteohjelman varoin rahoitettavassa UNITE-tutkimushankkeessa (Unification of accounts and marginal costs for Transport Efficiency, liikenteen tehokkuutta koskevien tilien ja rajakustannusten yhtenäistäminen) kehitetään laatuaan ensimmäiset liikenteen kustannusvastaavuustilit viidelletoista jäsenvaltiolle sekä Sveitsille, Unkarille ja Virolle. Tileihin sisällytetään kaikki liikennemuodot ja liikennejärjestelmän kaikki kustannukset (sekä kiinteät että muuttuvat) sekä kustannusten kattamiseksi veroina, maksuina ja tukina saadut tulot. Kustannustekijöinä huomioon otetaan infrastruktuuri, onnettomuudet, päästöt, melu ja ruuhkat. Piilotukien suuruus saadaan selville vertaamalla kustannuksia ja tuloja keskenään. UNITE-hankkeen tulokset julkistetaan vuoden 2002 kesään mennessä, ja Saksan ja Sveitsin pilottitilit valmistuvat vuoden 2001 loppuun mennessä.

3. Komissio ei pysty sanomaan, pitävätkö kehitysmaat tai Yhdysvallat ehdotettua laajaa sopimusta hyväksyttävänä. Ajatus siitä, että kaikki ympäristöä vahingoittavat energiatuet saataisiin lakkautettua OECD-maissa, vaikuttaa kuitenkin hieman epärealistiselta, kun otetaan huomioon muut kuin ympäristönsuojeluun liittyvät tekijät eli tukien taustalla olevat sosiaaliset ja alueelliset tekijät. Huomautettakoon, että yhteisön energiatukien määrä on selvästi supistumassa varsinkin kivihiilen osalta. Suuntauksen odotetaan jatkuvan lähivuosina.

Siitä, hyväksyvätkö kehitysmaat OECD-maille asetettujen määrällisten päästörajoitusten kaltaiset rajoitukset, on neuvoteltava vuoden 2012 jälkeisen ajanjakson osalta ilmastonmuutosta koskevan Yhdistyneiden Kansakuntien puitesopimuksen perusteella.

4. Komission ehdotus kuudenneksi ympäristöä koskevaksi toimintaohjelmaksi(1) sisältää mm. toimenpide-ehdotuksen, jonka mukaan laaditaan luettelo jäsenvaltioissa sovellettavista energiatuista ja tarkastellaan niiden yhteensopivuutta ilmastonmuutosta koskevien tavoitteiden kanssa.

(1) KOM(2001) 31 lopullinen.